УТВЪРЖДАВАМ:

 Директор:

 /Борислава Хаджийска/

Вътрешни правила за превенция, наблюдение, установяване и докладване на нарушенията и за предприемане на

последващи мерки при прилагане на етичния кодекс

# І. Общи условия

**Чл. 1.** Настоящите вътрешни правила уреждат реда и начините за наблюдение, установяване, регистриране и докладване на нарушенията и за предприемане на последващи мерки при прилагането на Етичния кодекс за поведението на учителите, служителите и работниците в ПГТ.

**Чл. 2.** Вътрешните правила се прилагат в случаите, когато бъдат установени, разкрити и регистрирани нарушения на Етичния кодекс.

**Чл. 3.** За отстраняването на допуснатите нарушения, лицето, установило съответния пропуск, слабост или несъответствие, докладва на Комисията по етика проблема.

**Чл. 4.** След извършване на необходимите действия и проверки, комисията сезира директора.

**Чл. 5.** Под нарушения на етичния кодекс по смисъла на тези правила се разбират следните групи прояви в поведението на учителите/децата, педагогическия и непедагогически персонал:

1. неспазване на действащото законодателство;
2. неспазване на вътрешноучебните документи;
3. действия и/или бездействия, водещи до разрушаване на доверието към учебното заведение;
4. грубо отношение към учениците/децата, родителите, колегите и външни лица и проявено неуважение, незачитане правата и достойнството на личността и допускане на прояви на дискриминация поради етнически, религиозни и др. причини;
5. прояви на накърняване авторитета на други учители и престижа на учебното заведение, допуснати в и извън учебното заведение;
6. прояви на недобросъвестно и некомпетентно изпълнение на възложените функции и накърняване интересите на други лица.

# ІІ. Превенция

**Чл. 6.** Превенция сред учителите

1. Превантивните мерки в учебното заведение целят недопускане на нарушения на етичните норми, правила и законови уредби чрез провеждане на осведомителна кампания сред всички участници в учебно-възпитателния процес.
2. Превантивните мерки сред педагогическия персонал предполагат запознаване на всички учители с разпоредбите на действащото законодателство, нарушението на които води, както до дисциплинарни нарушения, така и до негативно въздействие върху психиката на учениците и снижаване доверието на родителите към училищната институция.

**Чл.7.** Нормативните документи, които трябва да познава всеки учител са:

* Етичен кодекс на работещите с деца
* Закон за закрила на детето
* Закон за закрила от дискриминация
* Закон за здравословни и безопасни условия на труд
* Закон за предучилищното и училищно образование
* Закон за социалното подпопомагане
* Закон за предложенията, сигналите, жалбите и молбите
* Правилник за устройството, дейността и организацията на работа на Центъра за образователна интеграция на децата и учениците от етническите малцинства
* Устройствен правилник на държавната агенция за закрила на детето
* Правилник за прилагане на закона за закрила на детето
* Правилник на домовете за отглеждане и възпитание на деца, лишени от родителска грижа
* Наредба № 51 от 12 март 2001 г. за условията и реда за предоставяне на полицейска закрила на детето
* Наредба за специализирана закрила на деца на обществени места

И други нормативни документи, свързани със спазването на трудовата дисциплина: Кодекс на труда; изисквания към учителя, определени в ЗПУО и т.н.

**Чл. 8.** С оглед систематизиране на информацията от горепосочените нормативни документи в училището се изработва Правилник за дейността на училището и Правилник за вътрешния трудов ред, в който ясно и точно се определят задълженията и правомощията на всяко длъжностно лице. Правилниците се гласуват и приемат на Педагогически съвет.

**Чл. 9.** Превенция сред учениците.

С оглед недопускане грубо нарушение на дисциплината в учебното заведение в Правилника за дейността на ПГТ се регламентират и задълженията на учениците, в които ясно и точно се упоменава, че никои няма право да накърнява доброто име на учителя и към него се изисква особено уважение и почит.

**Чл. 10.** Учениците и родителите се запознават с този правилник на първата родителска среща в началото на учебната година срещу подпис, което гарантира неговото стриктно спазване и защита и на страната учител като пряк участник в учебно-възпитателния процес.

**Чл. 11.** Етични теми се включват както в плановете за час на класа, така и при провеждането на редица извънкласни форми.

**Чл. 12.** Членовете на Училищния парламент подпомагат Комисията по етика към училището и съдействат за популяризирането на добрите нрави сред своите съученици.

# ІІІ. Наблюдение и докладване на нарушения

**Чл. 13.** Наблюдението и докладването на посочените в чл. 5 нарушения да се извършва по две направления:

1. вътрешно докладване – от педагогическия и непедагогическия персонал, родители, граждани, представители на институции;
2. външно докладване – от Директора към представители на съответните органи – Прокуратура, Министерство на вътрешните работи, Министерство на образованието и науката, Регионалното управление на образованието и др.

**Чл. 14.** Ход на процеса:

1. С Етичния кодекс за поведението на работниците и служителите и настоящата инструкция се запознават всички работещи в учебното заведение на Общо събрание.
2. Етичният кодекс и вътрешните правила се гласуват след обсъждане, изменение и допълнение, след което добиват статут на подзаконови нормативни актове и стават основа за предприемане на дисциплинарни мерки и налагане на дисциплинарни наказания.

**Чл. 15.** Със заповед на директора се утвърждават съответните документи –Етичен кодекс и вътрешни правила.

**Чл. 16.** Със заповед на директора се назначава Комисия по етика, с която се запознават членовете на колектива. В комисията по етика се включват представители на ръководството, педагогическия и непедагогически персонал.

**Чл. 17.** Комисията заседава при необходимост (до три дни от постъпване на сигнала), но поне веднъж на тримесечие.

**Чл. 18.** Директорът на учебното заведение и Комисията по етика имат задължението да се предприемат превантивни мерки и да се провежда целенасочен процес на обучение на ученици, педагогическия и непедагогически персонал към спазване на етичните норми и добро поведение, както и недопускане на нарушения с оглед утвърждаване авторитета на учебното заведение като модерна, спокойна, сигурна и конкуретнтноспособна институция.

**Чл. 19.** Сигналите за нарушенията се приемат в канцеларията на учебното заведение и се регистрират във входящия дневник – регистър.

**Чл. 20.** Регистрираните сигнали се разглеждат от комисията по етика в учебното заведение, назначена със заповед на директора. Комисията се назначава за срок от 3 години.

**Чл. 21.** Комисията е в състав от представители на:

1. Ръководството
2. педагогическия персонал
3. непедагогическия персонал
4. родител – по решение на Общото събрание

**Чл. 22.** Комисията се председателства от директора.

**Чл. 23.** Всички постъпили сигнали се разглеждат от комисията на нейни заседания, за което се води протокол.

**Чл. 24.** Комисията не е длъжна да разглежда анонимни сигнали.

**Чл. 25.** Членовете на комисията вземат решения с явно гласуване и обикновено мнозинство 50 % + 1.

**Чл. 26.** Председателят свиква първо заседание за разглеждане на постъпилия сигнал в седемдневен срок от постъпването му.

**Чл. 27.** При необходимост от допълнителни данни и доказателства се извършва проверка и разговор със свидетели на нарушението.

**Чл. 28.** При невъзможност случая да се изясни на едно заседание, се насрочва последващо такова в седемдневен срок след първото.

**Чл. 29.** При установяване на нарушения на етичните правила, представляващи и дисциплинарни нарушения, преписката се докладва и на директора за вземане на дисциплинарни мерки по Кодекса на труда.

**Чл. 30.** За предприетите мерки и наложени наказания се уведомява Председателят на комисията по етика и лицето, подало сигнала.

**Чл. 31.** За работата на Комисията се информират членовете на колектива, като се отчита намаляването или нарастването на проблемите, касаещи нарушенията на Етичния кодекс и се предприемат последващи действия с цел недопускане на други такива.

**Чл. 32.** При докладите на Комисията не се допуска унижаване на личното достойнство на служителите.

**Чл. 33.** При първоначално постъпване на работа всеки учител, служител и работник се запознава с Етичния кодекс и настоящите Вътрешни правила.